ወረርሽኙ ጫና ያሳደረበት የአትሌት ጥሩነሽ ዲባባ ማሰልጠኛ ማዕከል
ብርሃን ፈይሳበኢትዮጵያ ከቅርብ ዓመታት ወዲህ በስፖርቱ ልዩ ትኩረት ከተሰጣቸው ጉዳዮች መካከል አንዱ የታዳጊ ወጣቶች ስልጠና ነው። በፕሮጀክቶች የተለዩ ሰልጣኞችን ተቀብለው ወደ ተተኪና ውጤታማ ስፖርተኞች በማሳደግ ረገድም የኢትዮጵያ ወጣቶች ስፖርት አካዳሚ እና የአትሌት ጥሩነሽ ዲባባ የአትሌቲክስ ማሰልጠኛ ማዕከላት ተጠቃሽ ናቸው። በአትሌቲክስ ስፖርት ውጤታማዋ አትሌት የተሰየመውና በስፖርቱ በርካቶችን ያፈራው አሰላ ከተማ የሚገኘው የአትሌት ጥሩነሽ ዲባባ የአትሌቲክስ ማሰልጠኛ ማዕከል ሀገር የሚያስጠሩ አትሌቶችን በማፍራት የኢትዮጵያን ዝና ያስቀጥላል በሚል ተስፋ የተጣለበት ነው። ይህ ማዕከል ከወቅታዊው ሁኔታ ጋር ተያይዞ ያለበት ሁኔታ ምን እንደሚመስል የአትሌት ጥሩነሽ ዲባባ አትሌቲክስ ማሰልጠኛ ማዕከል ዋና ዳይሬክተር ዶክተር አመንሲሳ ከበደ ያብራራሉ።የኮቪድ 19 ወረርሽኝን ተከትሎ ሰልጣኞች ወደየቤተሰቦቻቸው እንዲመለሱ ከተደረገ በኋላ አቋማቸው እንዳይወርድ በርካታ ስራዎች ሲከናወኑ እንደቆዩ ዳይሬክተሩ ይገልጻሉ። ከእነዚህም መካከል አንዱ ቴክኖሎጂን በመጠቀም ስልጠናውን መቀጠል መሆኑን ጠቅሰው፣ሌላኛው ደግሞ አሰልጣኞች በየክልሉ ወዳሉት ሰልጣኞች በመጓዝ ያሉበትን ሁኔታ ለሁለት ጊዜያት መመልከትና ምክረ ሃሳቦችንም መስጠት ነበር ይላሉ።እንደ ዳይሬክተሩ ገለጻ፤ ማዕከሉ ለአካባቢው ነዋሪ ኳራንታይን ሆኖ ሲያገለግል ቆይቷል፤ ከጥቂት ወራት ወዲህ ግን ለሰልጣኞቹ ጥሪ በማድረግ ሙሉ ለሙሉ ወደ ስልጠናው ተመልሷል። በዚህ ወቅትም ከ200 በላይ የሚሆኑ ሰልጣኞች ምርመራ አድርገው ማዕከሉን እንዲቀላቀሉ በማድረግ በቅርቡ በተካሄደው የኢትዮጵያ አጭር ርቀት የሜዳ ተግባራትና እርምጃ ቻምፒዮና ላይ ጥቂት አትሌቶችን ማሳተፍ ተችሏል። የእግር ኳስ ቡድኑም በተመሳሳይ በፕሪምየር ሊጉ ሰባት ጨዋታዎችን እስካሁን ማድረጉን ዳይሬክተሩ ጠቁመዋል።የሰልጣኞች ስፖርታዊ እንቅስቃሴ አካላዊ ንክኪንና የትንፋሽ መለዋወጥን ሊፈጥር እንደሚችል ጠቅሰው፣በዚህ ላይ ሰልጣኞች በካምፕ የሚኖሩ መሆናቸው ወረርሽኙ በማእከሉ የስልጠና ሂደት ላይ ከፍተኛ ጫና ማድረሱን ዳይሬክተሩ ያብራራሉ።እንደ ዳይሬክተሩ ገለጻ፤ ሰልጣኞች በወረርሽኙ ሳቢያ ወደየቤተሰቦቻቸው በተመለሱበት ወቅት ከስልጠናው ጋር ተመጣጣኝ የሆነ የምግብ አገልግሎትና ድጋፍ ማግኘትም አልቻሉም። ወደ ማዕከሉ ከተመለሱም በኋላ በአንድ አሰባስቦ ማሰራት አለመቻልና ዓለም አቀፍ ውድድሮች የተቋረጡበት ሁኔታ በማጋጠሙ የአትሌቶችን ብቃት መመዘን አልተቻለም፤ይህም ወጣት አትሌቶች የሚታዩበትን እድል አዳጋች አድርጎታል። በዚህ ምክንያትም ሰልጣኞች በየጊዜው ምርመራ የሚያደርጉ ሲሆን፤ ስልጠናውን እንደቀድሞው በቡድን ከማካሄድ ይልቅ በግል እንዲሰጣቸው ሆኗል። በአትሌቲክስ ስፖርት በጋራ ልምምድ መስራት ያለው ጥቅም የሚታወቅ ሆኖ ሳለ፣ በቫይረሱ ስጋት ሳቢያ የስልጠና ዘይቤው መቀየር በሰልጣኞች ላይ ውስንነትን አስከትሏል። በማዕከሉ በጀት ላይ የሚያመጣው ተጽእኖም ይኖራል።በአሁኑ ወቅት ማዕከሉ በአጠቃላይ 300 ሰልጣኞች ሊኖሩት እንደሚገባ ጠቅሰው፣ 200 ለሚሆኑት ብቻ ጥሪ በማድረግ አንድ የመኖሪያ ክፍል ለአንድ ሰልጣኝ እንዲሰጥ ተደርጓል ይላሉ። የተቀሩት ደግሞ በርቀት (በቴክኖሎጂ እገዛ) ስልጠናቸውን ቀጥለዋል ይላሉ። በቀጣይ ወደ ማዕከሉ እንዲገቡም ክፍሎችን የማደራጀት ስራ እየተከናወነ መሆኑን ዳይሬክተሩ ይጠቁማሉ። እንደ ዳይሬክተሩ ማብራሪያ፤ማዕከሉ በ350 ሚሊየን ብር ወጪ ነው የተገነባው።በሃገሪቷ ከኢትዮጵያ ወጣቶች ስፖርት አካዳሚ ቀጥሎ በዚህ ደረጃ የተደራጀ የስልጠና ማዕከል የአትሌት ጥሩነሽ ዲባባ አትሌቲክስ ማሰልጠኛ ማዕከል ብቻ ነው። ያሉትን የስፖርትና የስልጠና ቁሳቁስ ወደ መሬት አውርዶ ስኬታማ አትሌቶች ከማፍራት አኳያ ጥቂት የሚቀረው ቢሆንም፣ ባለበት ደረጃም ቢሆን ሁኔታው ምቹ የሚባል ማእከል ነው። ከሃገሪቷ ነባራዊ ሁኔታ አኳያ ሁለት መሞችን በአንድ የማሰልጠኛ ማዕከል ማግኘት ለስልጠና ምቹ የሚያስብል ነው። አሁን ባለበት ሁኔታ 800 የሚሆኑ ሰልጣኞችን የመቀበል አቅም ቢኖረውም፣ በስልጠና ላይ ያሉት ከግማሽም ያነሱና ማስተናገድ ከሚችለው በታች ነው። ዶክተር አመንሲሳ ቀጣዩ ስራ የሚቀበላቸውን ሰልጠኞች ብዛት ማሳደግና ስልጠናውንም በዘመናዊ ቴክኖሎጂ የታገዘ እንዲሆን ማድረግ እንዲሁም የጥናትና ምርምር ስራ ማደራጀትን እንደሚጠይቅ ይጠቁማሉ። ስልጠናው በምርምር የታገዘና ሳይንሳዊ መሆን አለበት ሲሉም ተናግረው፣ አሁን ላይ ክፍተቶች እንዳሉ ነው የሚናገሩት። ሃገራዊ የስፖርት ፍኖተ ካርታውም የሚያስገነዝበው ይህንኑ ነው ይላሉ። አሰልጣኝነት የተለያዩ ሙያዎች ስብጥርና የቡድን ስራ ቢሆንም አሁን ያለው ሁኔታ ግን አንድ አሰልጣኝ በርካታ ሰልጣኞችን የሚያሰለጥንበት ነው ያሉት ዶክተር አመንሲሳ፣የስፖርት ስነልቦና፣ ህክምና፣ እና ሌሎች በተጓዳኝ ሊሰሩ የሚገባቸው የአሰልጣኞች የጋራ ስራ መሆኑን ያመለክታሉ።እንደ ዳይሬክተሩ ገለጻ፤ አንድ አሰልጣኝ በርካታ ሰልጣኞችን በሳምንት እስከ 16 ሰዓት እያሰለጠነ ይገኛል። ስልጠናውም በአንድ አሰልጣኝ ብቻ መቃኘቱ ውጤታማ ሊያደርገው አይችልም። ለዚህ አንዱ ምክንያት በሃገሪቷ ያለው ሙያዊ የስብጥር ሁኔታ ሲሆን፣ ሌላው ግን በገበያ ላይ የሰለጠነ ሰው ኃይል ማግኘት አለመቻል ነው። ለአብነት ያህልም በስፖርት ስነልቦና፣ ቴኳንዶ፣ ቦክስ እና ቅርጫት ኳስ አሰልጣኝነት ስልጠና እንደ ሀገር በከፍተኛ የትምህርት ተቋማት እየተሰጠ አይደለም። ከዓመታት በፊት ከ10 በላይ የሚሆኑ የትምህርት ፕሮግራሞች በኢፌዴሪ ትምህርት ሚኒስቴርና ስፖርት ኮሚሽን የተቀረጹ ቢሆንም ወደ መሬት ግን መውረድ አልቻሉም። ይህም የሚያሳየው በከፍተኛ የትምህርት ተቋማት ትኩረት ሊሰጣቸው የሚገቡ የሙያ መስኮች መኖራቸውን ነው ያሉት ዳይሬክተሩ፣ የሚመለከታቸው አካላትም በዚህ ላይ ሊሰሩ እንደሚገባም ያሳስባሉ።አዲስ ዘመን
ጥር 13/2013